אלדן קמפבל

אלדן ג'רום קמפבל (באנגלית: Elden Jerome Campbell; נולד ב-23 ביולי 1968) הוא כדורסלן עבר אמריקאי, אשר שיחק בליגת ה-NBA בין השנים 1990–2005. ממוצעיו הכוללים לאורך הקריירה הם 10.3 נקודות, 5.9 ריבאונדים, 1.1 אסיסטים ו-1.5 חסימות למשחק. קמפבל נולד בלוס אנג'לס שבקליפורניה, ובין השנים 1986–1990 למד באוניברסיטת קלמסון אשר בקרוליינה הדרומית. ב-4 עונותיו בקבוצת הכדורסל של האוניברסיטה רשם ממוצעים של 15.3 נקודות, 6.8 ריבאונדים ו-2.7 חסימות למשחק. בעונת 1989/1990 הוביל את קלמסון, יחד עם דייל דייוויס, לשלב שמינית גמר טורניר אליפות המכללות, בפעם השנייה בתולדותיה. במשחק שמינית הגמר מול אוניברסיטת קונטיקט, בה שיחק נדב הנפלד, הובילה קלמסון בתוצאה 70–69 כשנשארה שנייה אחת לסיום המשחק, אך בסופו של דבר הפסידה לאחר סל שדה של טייט ג'ורג' עם שריקת הסיום. בדראפט ה-NBA‏ 1990 נלקח קמפבל בבחירה ה-27, על ידי לוס אנג'לס לייקרס. בעונת הרוקי שלו מיעט לשחק, אך העפיל עם הלייקרס לגמר ה-NBA בהובלת מג'יק ג'ונסון וג'יימס וורת'י. בסדרת הגמר עצמה הפסידו הלייקרס מול שיקגו בולס בתוצאה 1–4. עם עזיבתו של איי. סי. גרין בעונת 1993/1994 תפס קמפבל את מקומו בחמישייה הפותחת, וקלע 12.3 נקודות בממוצע למשחק. בעונת 1996/1997 קלע שיא קריירה של 14.9 נקודות למשחק, כולל משחק של 40 נקודות מול ניו יורק ניקס ב-23 בפברואר 1997. במרץ 1999, לאחר 8 עונות וחצי עם הלייקרס, הועבר יחד עם אדי ג'ונס בטרייד לשארלוט הורנטס בתמורה לגלן רייס, בי. ג'יי. ארמסטרונג וג'יי. אר. ריד. בתקופתו בשארלוט רשם ממוצעים של 13.5 נקודות ו-7.7 ריבאונדים למשחק, והיה שותף לשלוש העפלות רצופות לפלייאוף ה-NBA. בפברואר 2003 נשלח בטרייד לסיאטל סופרסוניקס, במדיה שיחק ב-15 משחקים בלבד עד לסיום העונה. לקראת עונת 2003/2004 חתם קמפבל על חוזה בדטרויט פיסטונס. לאורך העונה קלע 5.6 נקודות למשחק כמחליפם מהספסל של בן וולאס וראשיד וולאס, וסייע לפיסטונס לסיים את העונה במקום השני באזור המזרחי. בפלייאוף 2004 גברה דטרויט על מילווקי באקס, ניו ג'רזי נטס, אינדיאנה פייסרס ולוס אנג'לס לייקרס, בדרך לזכייה השלישית בתולדותיה באליפות ה-NBA. בסדרת הגמר הפציע קמפבל כשחקן הספסל הבולט של הפיסטונס, הודות לכישוריו ההגנתיים אשר הקשו באופן יחסי על סנטר הלייקרס, שאקיל אוניל. ב-19 בנובמבר 2004 היה שותף בקטטת פייסרס-פיסטונס, והושעה על ידי הליגה למשחק אחד בגין חלקו בקטטה. בינואר 2005 הועבר בטרייד ליוטה ג'אז, ממנה שוחרר כעבור 5 ימים, וחתם על חוזה בניו ג'רזי נטס. לאחר 10 משחקים בניו ג'רזי שוחרר גם ממנה וחתם בדטרויט על חוזה עד לסיום העונה. בפלייאוף 2005 העפיל עם הפיסטונס בשנית לגמר ה-NBA, אך הפעם הפסידה הקבוצה מול סן אנטוניו ספרס בתוצאה 3–4. בסיום אותה עונה פרש קמפבל ממשחק, בגיל 36. מדיה וקבצים בנושא אלדן קמפבל בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות ה-NBA של קמפבל, באתר basketball-reference.com סטטיסטיקות המכללות של קמפבל, באתר sports-reference.com קונטיקט מנצחת את קלמסון הודות לסל בשנייה האחרונה, באתר dailypress.com,‏ 23 במרץ 1990 סטטיסטיקות המשחק בין קלמסון לקונטיקט, באתר sports-reference.com רשימת הנבחרים בדראפט 1990, באתר basketball-reference.com סטטיסטיקות המשחק בין הלייקרס לניקס, באתר basketball-reference.com הלייקרס וההורנטס משלימים את הטרייד, באתר deseret.com,‏ 11 במרץ 1999 קמפלב נשלח בטרייד לסיאטל, באתר apnews.com,‏ 21 בפברואר 2003 The Most Iconic Detroit Pistons Bench Players, באתר pistonpowered.com,‏ 22 ביולי 2017 Suspensions without pay, won't be staggered, באתר ESPN,‏ 22 בנובמבר 2004